Ara li l-eżerċizzju li se tagħmel jgħodd għalik. Ara li dak li qed tagħmel qed jagħtik xi tip ta’ riżultat. U, f’komunità, aktarx li taħdem aħjar. Skont il- personal trainer Matthaeus Grasso, dan hu dak li għandek tagħmel jekk din is-sena waħda mir-riżoluzzjonijiet ewlenin tiegħek hija li titlef xi ftit tal-piż. Kif jgħaddi l-Milied, malajr jasal il-Karnival. Kif tista’ ma dduqx xi biċċa prinjolata? Imbagħad, jiġi l-Għid. U, warajh, is-sajf. Imbagħad, malajr jerġa’ jasal il-Milied. Iffangar kontinwu. Il-festi jiġu biex nieklu aktar mis-soltu. U, aktarx li dan il-Milied ħadd minnha ma trejjaq bil-ħass u t-tadam. Misteden waqt ‘TVAM’, il- personal trainer tkellem fuq l-importanza tal-eżerċizzju, u fuq kif wieħed jista’ jirregola xi ftit ruhu issa li tista’ tgħid li żmien il-festi għadda wkoll.